Dacrymycetaceae
Store norske leksikon,Biologi,Soppriket,Stilksporesopper,Hymeniesopper,Tåresopper,Tåresoppordenen,Dacrymycetaceae
Dacrymycetaceae, soppfamilie i rekken stilksporesopper. Den er karakterisert ved at basidiene (de sporedannende cellene) er gaffelformete med to sterigmer hver med en spore. Fruktlegemene er seige til geleaktige og dels små, gule og puteformede eller rødlige og fingerformete. I tørt vær skrumper de inn for så å svelle opp igjen i fuktig vær og fortsetter da med vanlig sporeproduksjon.
I Norge har vi 6 slekter med 13 arter, hvorav tåresopp (Dacrymyces stillatus) og gullgaffel (Calocera viscosa) er de vanligste. Alle vokser på død ved og danner brunråte. Sporene er ofte segmenterte og karakteristiske ved at de under ugunstige forhold kan danne en sporesterigme, og på denne danne en ny spore med det gamle celleinnholdet. Det øker sjansen for en vellykket spredning.Bruk av mikroskop er ofte nødvendig for å identifisere familiens arter. Systematikk Nivå Norsk navn Vitenskapelig navn     Rike Sopp Fungi   Rekke Stilksporesopper Basidiomycota   Underrekke Hymeniesopper Agaricomycotina   Klasse  Dacrymycetes   Orden  Dacrymycetales   Familie  Dacrymycetaceae